Document ID: 31990D0495

31990D0495
L 276/37
SLUŽBENI LIST EUROPSKE UNIJE
ODLUKA VIJEĆA
od 24. rujna 1990.
o uvođenju financijske mjere Zajednice s ciljem iskorjenjivanja zarazne nekroze trbušne slinavke salmonidnih vrsta u Zajednici
(90/495/EEZ)
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 43.,
uzimajući u obzir Odluku Vijeća 90/424/EEZ od 26. lipnja 1990. o troškovima u području veterinarstva (1), a posebno njezin članak 23. stavak 4.,
uzimajući u obzir prijedlog Komisije (2),
uzimajući u obzir mišljenje Europskog parlamenta (3),
uzimajući u obzir mišljenje Gospodarskoga i socijalnoga odbora (4),
budući da je infektivna hematopoetska nekroza (IHN) salmonidnih vrsta visoko zarazna virusna bolest koja može uzrokovati velike gubitke u ribogojilištima;
budući da je, u prvoj fazi, potrebno utvrditi odgovarajuće mjere nadzora kako bi se dobile informacije potrebne za provedbu mogućih mjera za iskorjenjivanje bolesti;
budući da je prikladno da države članice predlože plan iskorjenjivanja bolesti;
budući da se financijska potpora Zajednice sastoji u djelomičnoj naknadi troškova država članica nastalih uzimanjem uzoraka i potrebnim laboratorijskim ispitivanjima;
budući da se mjere moraju usvojiti u skladu s postupkom u kojem države članice i Komisija blisko surađuju,
DONIJELO JE OVU ODLUKU:
Članak 1.
Tri mjeseca nakon usvajanja ove Odluke, države članice moraju dostaviti plan procjene, epidemiološkim istraživanjem provedenim na njihovom području, stupnja zaraženosti u Zajednici infektivnom hematopoetskom nekrozom (IHN) i virusnom hemoragičnom septikemijom (VHS).
Članak 2.
Za potrebe ove Odluke:
1.
„ribogojilište” je svaki objekt ili, općenito, svaki zemljopisno određen kompleks za uzgoj ili držanje salmonidnih vrsta s ciljem njihove prodaje na tržištu;
2.
„ovlašteni laboratorij” je svaki laboratorij na području države članice za koji je nadležno tijelo, u skladu sa svojim ovlastima, odredilo da može provoditi ispitivanja iz ove Odluke.
Članak 3.
Plan iz članka 1. određuje:
1.
središnja tijela koja provode i koordiniraju provedbu plana;
2.
popisivanje ribogojilišta u kojima se uzgajaju salmonidne vrste;
3.
nadzor kretanja salmonidnih vrsta;
4.
uzorkovanje radi otkrivanja virusa i/ili serološkog otkrivanja virusa u ribogojilištima u kojima se uzgajaju salmonidne vrste; broj uzoraka koji se uzimaju mora ovisiti o zdravlju životinja;
5.
transfer uzoraka u ovlašteni laboratorij kako bi se tamo na njima provela virološka i/ili serološka istraživanja radi otkrivanja IHN i, gdje je potrebno, VHS virusa;
6.
procjene jediničnih troškova uzimanja uzoraka i laboratorijskog testiranja, kao i procjenu ukupnih troškova provedbe mjera.
Članak 4.
Komisija pregledava planove koje su sastavile države članice kako bi provjerila udovoljavaju li uvjetima za njihovo odobravanje ili ih na bilo koji način treba izmijeniti.
Planovi, uključujući i sve izmjene, odobravaju se u skladu s postupkom iz članka 10.
Članak 5.
Za mjeru iz ove Odluke se može tražiti financijska potpora Zajednice.
Članak 6.
1. Financijska potpora Zajednice dodjeljuje se na razdoblje od godinu dana od datuma koji utvrdi Komisija u svojim odlukama o odobravanju planova iz članka 1.
2. Predviđena potpora na teret proračuna Zajednice, u okviru poglavlja o izdacima u vezi s poljoprivredom, iznosi 2 milijuna ECU za razdoblje previđeno u stavku 1.
Članak 7.
1. Pod uvjetom da se sve utvrđene mjere primjenjuju i da su u skladu s planom odobrenim sukladno članku 4., države članice mogu za svoje troškove u skladu s točkama 4. i 5. članka 3. tražiti financijsku potporu Zajednice unutar granica utvrđenih u članku 6.
2. Zajednica nadoknađuje 50 % troškova iz stavka 1.
3. Detaljna pravila za primjenu ovog članka usvajaju se, kako je predviđeno, u skladu s postupkom utvrđenim u članku 10.
Članak 8.
1. Zahtjevi za plaćanja odnose se na troškove koje su države članice imale tijekom kalendarske godine i podnose se Komisiji prije 1. srpnja sljedeće godine.
2. Komisija odlučuje o potpori nakon savjetovanja s odborom iz članka 10.
3. Detaljna pravila za primjenu ovog članka usvojit će se, prema potrebi, u skladu s postupcima navedenima u članku 10.
Članak 9.
Članak 8. i članak 9. Uredbe (EEZ) br. 729/70 (5), kako je zadnje izmijenjena Uredbom (EEZ) br. 2048/88 (6), primjenjuju se mutatis mutandis.
Članak 10.
1. U slučaju kada se primjenjuje postupak utvrđen ovim člankom, predsjednik, bilo na vlastitu inicijativu ili na zahtjev države članice, pitanje daje na raspravu Stalnom veterinarskom odboru osnovanom Odlukom 68/361/EEZ (7).
2. Predstavnik Komisije podnosi odboru nacrt mjera koje će se poduzeti. Odbor daje svoje mišljenje o nacrtu u roku koji predsjednik može utvrditi prema hitnosti zahtjeva. Mišljenje se donosi većinom kako je utvrđeno člankom 148. stavkom 2. Ugovora u slučaju odluka koje Vijeće treba usvojiti na prijedlog Komisije. Glasovi predstavnika država članica u odboru se ponderiraju na način utvrđen tim člankom. Predsjednik ne glasa.
3. Komisija usvaja predviđene mjere ako su u skladu s mišljenjem odbora.
4. Ako predviđene mjere nisu u skladu s mišljenjem odbora, ili ako odbor nije dao mišljenje, Komisija bez odgode podnosi Vijeću prijedlog u vezi s mjerama koje će se poduzeti. Vijeće odlučuje kvalificiranom većinom.
Ako po isteku razdoblja od tri mjeseca od datuma podnošenja Vijeće nije djelovalo, predložene mjere usvaja Komisija.
Članak 11.
Stručnjaci iz Komisije mogu, surađujući s nadležnim tijelima, provoditi kontrolu na terenu kako bi osigurali provedbu planova iz članka 1.
Komisija obavješćuje države članice u odboru iz članka 10. o rezultatima planova u svjetlu informacija koje su dostavile države članice, a koje će podnijeti izvješće Komisiji zajedno sa zahtjevima za plaćanja i izvješćima stručnjaka imenovanih od strane Zajednice, koji su, djelujući u ime Komisije, vršili kontrole na terenu.
Članak 12.
Na temelju rezultata istraživanja iz članka 1. Komisija podnosi izvješće, zajedno s odgovarajućim prijedlozima ili odlukama u okviru članka 5. stavka 2. Odluke 90/424/EEZ.
Članak 13.
Ova je Odluka upućena državama članicama.
Sastavljeno u Bruxellesu 24. rujna 1990.

Labels: 19
6